A BIZOTTSÁG HATÁROZATA
(2005. január 3.)
a harmadik országokból behozott állatok és állati termékek állategészségügyi ellenőrzésére jóváhagyott állategészségügyi határállomások jegyzékének összeállítása tekintetében történő módosításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló 2001/881/EK határozat módosításáról
(az értesítés a B(2004) 5598. számú dokumentummal történt)
(EGT vonatkozású szöveg)
(2005/13/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre és különösen annak 6. cikke (2) bekezdésére (1),
tekintettel a harmadik országokból a Közösségbe érkező állatok állategészségügyi ellenőrzésének megszervezésére irányadó elvek megállapításáról és a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdésére,
mivel:
(1)
Életfontosságú az állategészségügyre és a közegészségügyre potenciálisan ártalmas organizmusok behurcolását megakadályozó biztonságos határok fenntartása; a közösségi jogszabályok megfelelő végrehajtását a Bizottság Élelmiszerügyi és Állategészségügyi Hivatala felügyeli.
(2)
A Bizottság 2001/881/EK határozatában (3) rögzíti a Bizottság által a Közösség határállomásain végrehajtandó ellenőrzésének gyakoriságát, különösen a határállomások infrastruktúráját, felszerelését és munkáját illetően.
(3)
Amióta a Bizottság 2001/812/EK (4) határozatával a határállomásokon lévő létesítmények tekintetében bevezette az összehangolt szabványokat, a határállomások többsége már teljesíti a létesítményekre vonatkozó minimális követelményeket.
(4)
A behozatal hatékony ellenőrzésének fenntartása egyaránt függ a megfelelő rendelkezésre álló létesítményektől és az állategészségügyi ellenőrzésekre vonatkozó jogszabályokban rögzített eljárások végrehajtásának hatékonyságától; most a Bizottság Élelmiszerügyi és Állategészségügyi Hivatala az utóbbira helyezi a hangsúlyt.
(5)
A személyes fogyasztásra szánt állati eredetű termékek behozatala tekintetében intézkedéseket megállapító 745/2004/EK bizottsági rendelet (5) jogi keretet biztosít a tagállamok számára ahhoz, hogy a határállomásokon folytatott ellenőrzéseken túl a Közösség valamennyi beléptetési helyén állategészségügyi jellegű ellenőrzéseket végezzenek; ezeket a határállomásokon kívüli ellenőrzéseket ugyancsak az Élelmiszerügyi és Állategészségügyi Hivatal felügyeli.
(6)
Azt, hogy Élelmiszerügyi és Állategészségügyi Hivatal milyen gyakran és milyen hatókörben vizsgálja meg a tagállamok határállomásain foganatosított importellenőrzéseket, a Közösséget érintő állategészségügyi és közegészségügyi kockázatok alapján, a Bizottság rendelkezésére álló valamennyi információ figyelembevételével kell meghatározni, beleértve a Közösségen belüli kereskedelem alakulását, az állat-egészségügyi jogszabályok alapján rendelkezésre álló statisztikai adatokat, a Hivatal korábbi vizsgálatait, a gondokat okozó területek és az egyéb információkat.
(7)
A 2001/881/EK határozatot ennek megfelelően kell módosítani.
(8)
Az e határozatban előírt intézkedések összhangban állnak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Bizottság 2001/881/EK határozatának 2. cikke helyébe a következő szöveg lép:
„2. cikk
1. A Bizottság állategészségügyi szakértői a tagállamok szakértőivel együttműködésben rendszeresen megvizsgálják az importellenőrzésre vonatkozó közösségi jogszabályok betartását a mellékletben felsorolt határállomásokon. A vizsgálatok célja a Közösséget érintő állat-egészségügyi és közegészségügyi kockázatok felmérése, és áttekintik az állat-egészségügyi importellenőrzésre vonatkozó közösségi jogszabályok végrehajtásának összes vonatkozását, beleértve az infrastruktúrát, a felszereléseket és az eljárásokat is.
2. Az érintett tagállammal történő konzultációt követően a Bizottság az állat-egészségügyi határállomások jegyzékében nem szereplő belépési pontokon is megvizsgálhatja az importáruk és az utazó személyi poggyászának állat-egészségügyi és közegészségügyi ellenőrzését.
3. A Közösség állategészségügyi szakértői a vizsgálatokat a negyedik bekezdésben részletezett összes jelentős tényező vizsgálata alapján, és a Közösséget érintő állategészségügyi és közegészségügyi kockázatok és hatások felmérésével végzik.
4. A Bizottság az Élelmiszerügyi és Állategészségügyi Hivatal által végzett vizsgálatok tervezése során a rendeltetési célra és a gyakoriságra vonatkozó prioritásokat az egyes tagállamokban elvégzett korábbi vizsgálatok lefolyása, a TRACES-rendszer révén begyűjtött adatok, a tagállamok által a 745/2004/EK rendelet szerint jelentett információk és az alábbi változók figyelembevételével állapítja meg:
-
az egyes tagállamok kereskedelmének mennyiségi és minőségi jellemzői, beleértve az érintett állatok faját vagy a termékek típusát és a származási országukat,
-
az esetleges tiltott behozatalra vonatkozó lényegi információk és a betegségek behurcolásának lehetséges veszélye,
-
a sürgősségi riasztórendszer révén rendelkezésre álló információk,
-
bármely más fontos információk.
5. A Bizottság minden évben megküldi a tagállamoknak az előző 12 hónapban meglátogatott valamennyi határállomásról elkészült vizsgálati jelentést, valamint a jóváhagyott állat-egészségügyi határállomások általános helyzetének alakulásáról készült jelentést.”
2. cikk
Ennek a határozatnak a tagállamok a címzettjei.
Kelt Brüsszelben, 2005. január 3-án.